b'\n_START_ARTICLE_\nGallina valenciana de Xulilla\n_START_PARAGRAPH_\nLa Gallina valenciana de Xulilla \xc3\xa9s una de les races de gallines aut\xc3\xb2ctones del Pa\xc3\xads Valenci\xc3\xa0.\n_START_SECTION_\nIntroducci\xc3\xb3\n_START_PARAGRAPH_\nEl nom de la ra\xc3\xa7a ve donat per la localitat de Xulilla, de la qual procedeix. Aquesta localitat se situa en la comarca dels Serrans, de manera que tamb\xc3\xa9 \xc3\xa9s coneguda com a "gallina dels Serrans". Ja des de principis del segle XX hi ha registres bibliogr\xc3\xa0fics que esmenten les gallines "valencianes gires" de tipus Mediterrani, de la que descendeix._NEWLINE_La ra\xc3\xa7a valenciana de Xulilla figura en el Grup de Races Aut\xc3\xb2ctones en Perill d\'Extinci\xc3\xb3.\n_START_SECTION_\nCaracter\xc3\xadstiques del gall\n_START_PARAGRAPH_\nPosseeixen cap mitjanament gran, allargat i ample. Amb ulls vius, ben posicionats i de color mel i ataronjat predominantment. Bec llarg, fort i corbat, de color negre i amb variacions de color ivori. La cresta \xc3\xa9s de color roig, de grans dimensions, simple i amb 5-6 dents. Barbetes llargues i ovalades i de color roig viu. Orelles de color blanc amb tints rojos fins a un m\xc3\xa0xim d\'un ter\xc3\xa7 del total i de forma ovalada. La cara \xc3\xa9s de color roig viu i troncoc\xc3\xb2nica sense discontinu\xc3\xaftat amb el pit i tronc per la densitat del plomatge. El pit \xc3\xa9s negre amb pits poc desenvolupats. Dors ample amb lleugera inclinaci\xc3\xb3 cap a la cua. L\'abdomen \xc3\xa9s lleuger. Ales ben plegades, enganxades al cos i de gran envergadura. Cua llarga i \xc3\xa0mplia, amb un angle de 120 \xc2\xba respecte al cos i amb fal\xc3\xa7s ben corbat. Cuixes ben musculades i tarsos de longitud mitjana, pissarrosos i nets de plomes. Potes amb quatre dits, forts i rectes i esper\xc3\xb3 molt desenvolupat. Animals girs amb plomatge negre de reflexos met\xc3\xa0l\xc2\xb7lics i esclavina, dors d\'ales i serrells t\xc3\xadpics del color. El pes mitj\xc3\xa0 d\'un gall adult \xc3\xa9s de 2,8 kg.\n_START_SECTION_\nCaracter\xc3\xadstiques de la gallina\n_START_PARAGRAPH_\nS\'assembla al gall tenint en compte les difer\xc3\xa8ncies sexuals. M\xc3\xa9s menuda que el mascle i de perfil aguilenc. Barbetes roges, arrodonides i xicotetes. Orelles de mida menuda, arrodonides, de color blanc amb tints rojos fins a un m\xc3\xa0xim d\'un ter\xc3\xa7 del total. Cara de color roig viu i coll esvelt. Pit de color negre, poc desenvolupat. Dors recte formant un angle de 90 \xc2\xba respecte a la cua. Abdomen ample i m\xc3\xa9s profund cap a la claveguera. Ales ben desenvolupades i plegades, s\xc3\xb3n capa\xc3\xa7os de volar. Cua recta de grans dimensions respecte al cos. Cuixes ben musculades. Tarsos fins i mitjans, nets de plomes i de tons pissarra. Potes amb quatre dits fins i rectes. Predomina en el plomatge el negre amb reflexos met\xc3\xa0l\xc2\xb7lics, amb tons t\xc3\xadpics del gir en esclavina i coll. El pes mitj\xc3\xa0 d\'una gallina adulta d\'aquesta ra\xc3\xa7a \xc3\xa9s de 2,1 kg.\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nEs correspon amb diferents comarques de les tres prov\xc3\xadncies valencianes, aix\xc3\xad com amb zones lim\xc3\xadtrofes de la prov\xc3\xadncia de Conca i, en menor mesura, amb les de Guadalajara i Terol.\n_START_SECTION_\nCaracter\xc3\xadstiques productives i sistemes d\'explotaci\xc3\xb3\n_START_PARAGRAPH_\nLa seua cria t\xc3\xa9 lloc, fonamentalment, en corral, per a l\'aprofitament de la posta. Els ous s\xc3\xb3n de color blanc amb matisos rosats i un pes mitj\xc3\xa0 de 58 gr. El valor de posada anual se situa en 150 ous / gallina / any.'